
A nervus vagus pankreászt beidegző afferens neuronjainak kvantitatív morfometriai és immunhisztokémiai jellemzése

Bevezetés: A hasüregi szervek szenzoros beidegzésében a ganglion nodosum primer afferens neuronjai jelentős szerepet játszanak. A kemoszenzitív vagus afferensek patogenetikai szerepe olyan kórállapotokban is felmerült, mint a pankreász exokrin állományának gyulladása és endokrin funkciónak zavarai. Jelen munkánk célja a ggl. nodosum hasnyálmirigyet beidegző primer afferens neuronjainak hodológiai módszerekkel történő azonosítása és immunhisztokémiai módszerekkel történő jellemzése.
Módszerek: Vizsgálatainkat felnőtt, hím Wistar patkányokon (n=4) végeztük. A nociceptor specifikus tranziens receptor potenciál vanilloid 1 csatorna (TRPV1), az inzulin receptor (InsR), a P-anyag (SP) és a kalcitonin gén-relációs peptid (CGRP) kolokalizációját vizsgáltuk a hasnyálmirigy retrográd axonális jelöléssel identifikált vagális primer afferens neuronjaiban, kvantitatív morfometriai és hisztokémiai módszerekkel.
Eredmények: A ggl. nodosumban a neuronok 18,6%-a mutatott retrográd jelölődést. A jelölt idegsejtek átlagos keresztmetszeti területe 513,2±154,8 µm2-nek adódott. Megállapítottuk, hogy a ggl. nodosum pankreászt beidegző kemoszenzitív afferenseinek 64%-a TRPV1-, 49%-a InsR-, 31%-a SP-, 22%-a pedig CGRP-pozitív. A ganglionsejtek 35%-a mutatott TRPV1-InsR kolokalizációt, a SP-InsR pozitív neuronok aránya 17%, a CGRP-InsR pozitív neuronok aránya 8% volt.
Következtetés: Eredményeink elsőként szolgáltatnak kvantitatív adatokat a pankreászt beidegző InsR-pozitív kemoszenzitív vagális afferens neuronok komplex fenotipikus sajátosságairól, és arra utalnak, hogy az inzulin szerepet játszhat a CGRP és a SP TRPV1 receptor-mediált gyulladásos folyamataiban.

